בטקס שנערך בתאריך (31.8) במחנה תל השומר במעמד ראש אגף הטכנולוגיה והלוגיסטיקה האלוף קובי ברק החליף אל"ם עודד יעקובוביץ את אל"ם איציק כהן בפיקוד על מרכז השיקום והאחזקה של צה"ל.
בדבריו בירך ראש אט"ל את המפקד היוצא: "איציק, היום אתה מסיים את המשמרת כמפקד המש"א ו26 שנות שירות בצה"ל, בשנתיים וחצי האחרונות, המש"א פעל כגוף צבאי משומן, מוכן לקרב, כמו חטיבת שריון או חטיבת חי"ר. עשית זאת במקצועיות, במנהיגות שקטה ובעיקר תוך הפגנת דוגמה אישית ויכולות ניהול מרשימות. צא לדרך החדשה, אני בטוח שכישוריך, שהופגנו בפיקוד על המש"א יובילו אותך לפסגות חדשות"
כמו כן נתן האלוף ברכת דרך צלחה למפקד הנכנס: "עודד, אני מפקיד בידיך אחריות רבה, ללא המש"א אין יכולות אחזקה בצה"ל. המש"א מהווה סמן ימני מקצועי, ארגוני ואופרטיבי לכלל מרכזי אט"ל ולגופים דומים בזרועות צה"ל האחרות. אני בטוח שתשכיל להוביל את המש"א לעבר אתגרי העתיד, תוך הפקת לקחי מבצע 'צוק איתן'. הצלחתך היא הצלחתנו!"